«Ο θάνατος του Πάτροκλου»

**Διδακτικό αντικείμενο:** Αρχαία ελληνική γραμματεία (από μετάφραση) / Ομήρου Ιλιάδα

**Τάξη:** Β΄ γυμνασίου

**Εκτιμώμενη διάρκεια:** 2 ώρες

**Ένταξη στο ΠΣ:** Το σενάριο εντάσσεται στο πλαίσιο του αναλυτικού προγράμματος σπουδών, όπου προβλέπεται η διδασκαλία της ενότητας

«Το κύκνειο άσμα και ο θάνατος του Πάτροκλου» (ραψωδία Π 684-867 της Ιλιάδας).

**Σκοπός**

 Ο γενικός σκοπός είναι να αντιληφθούν οι μαθητές τη σημασία του θανάτου του Πάτροκλου και να συνειδητοποιήσουν τον ρόλο των θεών και της μοίρας στη ζωή του ανθρώπου.

**Στόχοι**

 Μέσα από αυτή την ενότητα αναμένεται να αποκτήσουν οι μαθητές μια γενική εποπτεία όλης της ενότητας/ραψωδίας Π και να συνειδητοποιήσουν την αξία και την ανδρεία του Πάτροκλου, να παρακολουθήσουν βήμα-βήμα τον θάνατο του ήρωα, να εντοπίσουν την ύβρη, να συνειδητοποιήσουν ποιες συνέπειες θα έχει ο θάνατος του Πάτροκλου για τη συνέχεια της πλοκής.

**Συνοπτική περιγραφή**

 Στο πλαίσιο αυτού του σεναρίου διδασκαλίας θα γίνει μια προσπάθεια να συνειδητοποιήσουν οι μαθητές τον κομβικό ρόλο του θανάτου του Πάτροκλου για την όλη εξέλιξη του έπους, καθώς πρόκειται για το σημείο όπου ο θυμός του Αχιλλέα υποχωρεί και τη θέση του παίρνει η μανία για εκδίκηση ως κινούν αίτιο. Οι μαθητές καλούνται να βασιστούν στις προϋπάρχουσές τους γνώσεις και να *αξιοποιήσουν υλικό* από συγκεκριμένες πηγές, ενώ παράλληλα καλούνται *να αλληλεπιδράσουν* μέσα στην ομάδα και μεταξύ ομάδων, προκειμένου να φτάσουν στον επιθυμητό στόχο (εποικοδομιστική θεωρία). Το σενάριο θα υλοποιηθεί στο εργαστήριο πληροφορικής και οι μαθητές θα εργαστούν σε τετραμελείς ομάδες με την επίβλεψη του εκπαιδευτικού. Θεωρείται απαραίτητο να τους έχει δοθεί πρόσβαση στο moodle του μαθήματος, ώστε να υλοποιήσουν τις δραστηριότητες αυτοαξιολόγησης. Ο εκπαιδευτικός δίνει διευκρινίσεις, καθοδηγεί και εμψυχώνει τους μαθητές, συντονίζει τις ομάδες και φροντίζει να δουλεύουν οργανωμένα.

**Φύλλο εργασίας 1**

**1η ώρα**

* **1η δραστηριότητα**

Πριν ξεκινήσετε με τη νέα ενότητα, κάντε μια σύντομη επανάληψη στα βασικά στοιχεία της ραψωδίας Π μελετώντας τη σύντομη ανάλυσή της από τον Δ. Μαρωνίτη [εδώ](http://blogs.sch.gr/mariapetridou/2017/01/27/%CF%83%CF%8D%CE%BD%CF%84%CE%BF%CE%BC%CE%B7-%CE%B1%CE%BD%CE%AC%CE%BB%CF%85%CF%83%CE%B7-%CF%84%CE%B7%CF%82-%CF%81%CE%B1%CF%88%CF%89%CE%B4%CE%AF%CE%B1%CF%82-%CF%80/) και ελέγξτε τις γνώσεις σας ή Ραψωδία Π Πατρόκλεια (Τα κατορθώματα και ο θάνατος του Πάτροκλου)

<http://users.sch.gr/ipap/Ellinikos%20Politismos/Yliko/OMHROS-ILIADA/Iliada/Iliada23.htm>

* **2η δραστηριότητα**

Διαβάστε από το βιβλίο σας τους στίχους Π 783-867 (Θάνατος του Πάτροκλου) (ή εναλλακτικά ακούστε την ανάγνωσή τους σε μετάφραση Δ. Μαρωνίτη από την ηθοποιό Μαρία Πρωτόπαππα [εδώ](http://blogs.sch.gr/mariapetridou/2017/01/25/%CF%81%CE%B1%CF%88%CF%89%CE%B4%CE%AF%CE%B1-%CF%80-%CF%83%CE%BA%CE%B7%CE%BD%CE%B9%CE%BA%CE%AE-%CE%B1%CF%80%CF%8C%CE%B4%CE%BF%CF%83%CE%B7-%CE%B1%CF%80%CF%8C-%CF%84%CE%B7-%CE%BC-%CF%80%CF%81%CF%89/) (από το σημείο 1.11΄.30΄΄ ως το τέλος) και συμπληρώστε τον ακόλουθο πίνακα:

|  |  |  |  |
| --- | --- | --- | --- |
|  | Απόλλωνας | Εύφορβος | Έκτορας |
| Όπλο/-α |  |  |  |
| Κινήσεις |  |  |  |
| Τραύματα/Απώλειες του Πάτροκλου |  |  |  |
| Αντιδράσεις του Πάτροκλου |  |  |  |

**3η δραστηριότητα**

Διαβάστε στον ακόλουθο σύνδεσμο σχετικά με το τρίπτυχο ύβρις-νέμεσις-τίσις:

<http://www.greeklanguage.gr/digitalResources/ancient_greek/history/epos/page_068.html>

Προσπαθήστε να εντοπίσετε την ύβρη του Πάτροκλου (και τα άλλα δύο στάδια του τρίπτυχου) και την ύβρη του Έκτορα στους στίχους Π 684-867 και εξηγήστε ποιες είναι οι συνέπειές της.

**2η ώρα**

**4η δραστηριότητα**

Να συγκρίνετε τους στίχους Π 783-767 με το απόσπασμα από την ταινία **Troy** (θα το βρείτε [εδώ](http://e-learning.ilei.sch.gr/moodle/course/view.php?id=6562), με τον τίτλο «Ο θάνατος του Πάτροκλου»).

Συγκεκριμένα να εντοπίσετε ποια σημεία της σκηνής του έπους αποσιωπώνται στην ταινία και ποιες διαφορές παρουσιάζονται στην ταινία σε σχέση με την αποκάλυψη της ταυτότητας του Πάτροκλου και τον τρόπο που φονεύεται από τον Έκτορα. Προσπαθήστε να εξηγήσετε τις διαφορές αυτές.

**5η δραστηριότητα**

Να εστιάσετε στα τελευταία λόγια και στο τέλος του Πάτροκλου (Π 843-857) και να διαβάσετε επίσης τα τελευταία λόγια και το τέλος του Έκτορα (Χ 355-363). Να συγκρίνετε τα δύο χωρία και να εξηγήσετε την πρόθεση του ποιητή.